Mesajul Decanului

Cei 20 de ani de învăţământ superior şi cercetare avansată în domeniul relaţiilor internaţionale şi al studiilor europene, vă invit să ni-i asumăm împreună.

Ne-am format şi am performat în acest domeniu nou cadre didactice, studenţi şi absolvenţi, şi am adus prin rezultatele noastre mai multă Europă în România, cunoştinţe, expertiză şi competenţe.

Doresc să continuăm împreună să întărim comunitatea academică de la singura facultate de studii europene din România. În acest sens, veţi primi în format online informaţiile despre evenimente ştiinţifice, conferinţe, despre viaţa cotidiană a facultăţii noastre. Totodată, vă solicităm, dragi absolvenţi, să participaţi, alături de noi, cu expertiza pe care aţi dobândit-o în carierele voastre din zona europenisticii, a guvernanţei, a politicilor, a programelor europene, a negocierilor internaţionale şi europene, a dezvoltării regionale, a comunicării europene, a managementului cultural şi a relaţiilor interinstituţionale etc.

Temele de cercetare, studiile de impact, activităţile tematice, mesele rotunde, discuţiile de metodă, abordările tematice, cursurile postuniversitare pe care le vom derula împreună, vor transforma asociaţia *Alumni* într-o componentă esenţială a prezentului şi viitorului facultăţii.

Vă mulţumesc pentru felul onorant în care ne reprezentaţi şi vă aştept în marea familie a europeniştilor de la Facultatea de Studii Europene, în cadrul Universităţii Babeş-Bolyai.

Decan,

Nicolae Păun, Profesor Jean Monnet Ad Personam